ג'ף ברידג'ס

ג'פרי לאון ברידג'ס (באנגלית: Jeffrey Leon Bridges; נולד ב-4 בדצמבר 1949) הוא שחקן ומוזיקאי אמריקאי, זוכה פרס אוסקר, פרס גלובוס הזהב ופרס גילדת שחקני המסך. הוא ידוע בהופעותיו בסרטים "ביג לבובסקי", "אומץ אמיתי", "מחלקת המתים", "איירון מן" ו-"המעניק". ברידג'ס נולד בלוס אנג'לס, קליפורניה שבארצות הברית, הוריו הם דורות'י (לבית סימפסון) ולויד ברידג'ס, שניהם שחקנים. ברידג'ס היה הבן השלישי במשפחה. אחיו הבכור בו ברידג'ס אף הוא שחקן, אחות קטנה בשם סינדי ואח נוסף בשם גארט שנפטר מתסמונת מוות בעריסה. ברידג'ס השתתף כנער לצד אחיו בסדרת אנתולוגיה של אביו, "The Lloyd Bridges Show", ב-1962. בסיום בית הספר התיכון למד משחק בסטודיו של הרברט ברגהוף בניו יורק. בגיל 18 התגייס למשמר החופים האמריקני ושירת בו 8 שנים. תפקידו המשמעותי הראשון של ברידג'ס היה ב-1971, בגיל 22, בסרטו של פיטר בוגדנוביץ' "הצגת הקולנוע האחרונה", לצד השחקנית אלן בורסטין. על משחקו בסרט היה ברדיג'ס מועמד לפרס אוסקר לשחקן המשנה הטוב ביותר, ובכך היה אחד השחקנים הצעירים ביותר שהיו מועמדים לאוסקר. ברידג'ס קיבל מועמדות שנייה לפרס אוסקר לשחקן המשנה הטוב ביותר בשנת 1974, הפעם על תפקידו בסרט של מייקל צ'ימינו, "חזיז ורעם", בו שיחק לצידו של קלינט איסטווד. ב-1976 שיחק ברידג'ס בקומדיה הדרמטית "מועדון השרירים", וכן בגרסתו של דינו דה-לורנטיס ל"קינג קונג" שזכתה לפופולריות והצלחה מסחרית. ב-1980 שיחק בסרט נוסף של מייקל צ'ימינו, "שערי החופש". ב-1982 גילם בסרט "טרון" את אחת מדמויותיו הזכורות ביותר, קווין פלין, מתכנת משחקי וידאו צעיר ומוכשר העובד בחברת התוכנות ENCOM (הוא חזר וכיכב גם בסרט המשך חדש יותר של הסרט, "טרון: המורשת", שיצא ב-2010). ב-1984 שיחק בדרמה "כנגד כל הסיכויים". על תפקידו בסרט "איש הכוכבים" באותה שנה, קיבל מועמדות שלישית לפרס אוסקר. ב-1985 הופיע לצד גלן קלוז בסרט "להב משונן". שנה לאחר מכן הופיע בסרטו של סידני לומט "הבוקר שאחרי", לצד ג'יין פונדה. ב-1988 גילם בסרטו של פרנסיס פורד קופולה, "טאקר האיש והחלום", את פרסטון טאקר, שחזונו היה לעצב מכוניות מודרניות בשנות ה-40. ברידג'ס שיתף פעולה עם אחיו ועם מישל פייפר בדרמה המוזיקלית "נערי בייקר המופלאים" (1989); בסרט גילם את המוזיקאי המוכשר ג'ק בייקר. בשנת 1991 היה מועמד לפרס גלובוס הזהב על תפקידו בסרט של טרי גיליאם "פישר קינג", בו גילם את ג'ק לוקאס, שדרן רדיו מצליח. ב-1993 קיבל מועמדות לפרס סאטורן על תפקידו בסרט "ההיעלמות". באותה שנה שיחק לצידו של בניסיו דל טורו בסרט "ללא פחד", ומשחקו זכה לשבחי חלק מהמבקרים כאחת ההופעות הטובות ביותר שלו בקולנוע. ב-1996 השתתף ברידג'ס בקומדיה דרמטית לצד ברברה סטרייסנד, "שתי פנים למראה". באותה שנה שיחק בדרמת הטלוויזיה של רשת Showtime "מתחבאים באמריקה" לצד אחיו בו ברידג'ס. ב-1998 שיחק בסרט הקאלט של האחים כהן "ביג ליבובסקי". בסרט גילם את דמותו הידועה של ג'פרי "הדוּד" לבובסקי, שהפך למזוהה עמו ביותר. ברידג'ס הצהיר על כך שבמהלך צילומי הסרט חדל ממנהגו לעשן גראס. ב-1999 השתתף לצד שרון סטון בקומדיה "המוזה", ובמותחן "סכנה ברחוב ארלינגטון". ב-2000 שיחק במותחן הפוליטי של הבמאי הישראלי-אמריקאי רוד לורי, "המועמדת", לצד גארי אולדמן, ועל משחקו בו קיבל מועמדות רביעית לפרס אוסקר ומועמדות שלישית לפרס גלובוס הזהב. ב-2001 שיחק בדרמה "קיי-פקס" לצדו של קווין ספייסי. ב-2003 הופיע לצד טובי מגווייר בדרמה מועמדת 7 פרסי אוסקר "סיביסקיט". ב-2004 הופיע לצד קים בייסינגר בסרט "דלת נסתרת". ב-2007 דיבב בסרט האנימציה "תפוס ת'גלים" את דמותו של איזיקל טופנגה. בשנת 2008 גילם את דמותו של איירון מונגר (האלטר אגו הנבל של עובדיה סטיין), בשובר הקופות "איירון מן", על פי הקומיקס של חברת מארוול. ברידג'ס זכה בפרס אוסקר לשחקן הטוב ביותר, פרס גלובוס הזהב לשחקן הטוב ביותר בסרט דרמה ובפרס גילדת שחקני המסך לשנת 2009 עבור משחקו בסרט "לב לא שפוי", בו גילם את אוטיס "באד" בלייק, זמר קאנטרי מזדקן המופיע במועדונים זולים ומנהל אורח חיים הרסני. בכך הפך לאחד השחקנים המבוגרים ביותר שזכו באוסקר. ב-2010 חזר לשתף פעולה עם האחים כהן לאחר 12 שנה, וגילם את התפקיד הראשי של רוסטר קוגבורן במערבונם המצליח "אומץ אמיתי"; על תפקידו זה קיבל מועמדות שישית לפרס אוסקר. בטקס פרסי גלובוס הזהב שנערך ב-6 בינואר 2019 הוענק לו פרס ססיל ב. דה-מיל על מפעל חיים. ברידג'ס למד כנער לנגן בפסנתר. אלבום הבכורה שלו, "Be Here Soon", יצא ב-2001. ב-2005 הופיע ב"פסטיבל לבובסקי" למעריצי סרטו "ביג לבובסקי", ושר את שיר הנושא מתוך הסרט, "Man in Me", מאת בוב דילן. ב-2010 שר את "I Don't Know" מתוך סרטו "לב לא שפוי" כאשר הופיע בתוכנית "The Tonight Show" בהנחיית קונאן או'בריאן. באותה שנה היה אחד מכ-80 מוזיקאים שנבחרו לשיר בגרסה המחודשת לשיר הצדקה "We Are the World". אלבומו השני של ברידג'ס, "Jeff Bridges", יצא ב-2011. ב-1977 נישא ברידג'ס לסוזן גסטון, אותה הכיר על סט צילומי הסרט "Rancho Delux". לזוג נולדו 3 בנות. הוא למד מדיטציה. ברידג'ס הוציא ספר בשם Pictures שבו אוסף תמונות שצילם לאורך 20 שנה באתרי צילומים של סרטים בהם השתתף. הצגת הקולנוע האחרונה (1971) - בתפקיד: דווין ג'אקסון. עיר שמנה (1972) - בתפקיד: ארני מונגר חזיז ורעם (1974) - בתפקיד: לייטפוט (חזיז). מועדון השרירים (1976) - בתפקיד: קרייג בלייק. קינג קונג (1976) - בתפקיד: ג'אק פרסקוט. שערי החופש (1980) - בתפקיד: ג'והן ל. בריג'ס. טרון (1982) - בתפקיד: קווין פליין / קלו. כנגד כל הסיכויים (1984) - בתפקיד: טרי ברוגן. להב משונן (1985) - בתפקיד ג'ק פורסטר הבוקר שאחרי (1986) - בתפקיד: טרנר קאנדל. טאקר האיש והחלום (1988) - בתפקיד: פרסטון טאקר. טקססוויל (1990) נערי בייקר המופלאים (1991) - בתפקיד: ג'אק בייקר. פישר קינג (1991) - בתפקיד: ג'אק. היעלמות (1993) - בתפקיד: בארני קאזינס. שתי פנים למראה (1996) - בתפקיד: גרגורי לארקין. ים של חברים (1996) - בתפקיד: כריסטופר ב. שלדון. ביג ליבובסקי (1998) - בתפקיד: ה-״דוּד״ (הבחור) המוזה (1999) - בתפקיד: ג'אק ווריק. סימפתיקו (1999) - בתפקיד: לייל קרטר סכנה ברחוב ולינגטון (1999) - בתפקיד: מיכאל פאראדיי. המועמדת (2000) - בתפקיד: הנשיא ג'אקסון אוואנס. קיי-פקס (2001) - בתפקיד: דר מארק פאוול. סיביסקיט (2003) - בתפקיד: צ'ארלס הווארד. מחופשים ואנונימיים (2003) - בתפקיד: טום פרנד. חובבנים עד הסוף (2005) - בתפקיד: אנדי סרג'נטה. תפוס ת'גלים (2007) (דיבוב) - קולו של ביג זי טופאנגה / גיק. איירון מן (2008) - בתפקיד: עובדיה שטיין. גברים שבוהים בעיזים (2009) - בתפקיד: ביל דג'אנגו. לב לא שפוי (2009) - בתפקיד: בלייק הנורא. טרון: המורשת (2010) - בתפקיד: קווין פלין/ התוכנה: קלו. אומץ אמיתי (2010) - בתפקיד: מרשל רובן רוסטר קוגבורן. שוטרים מעולם אחר (2013) - בתפקיד: רוי. המעניק (2014) - בתפקיד: המעניק. הבן השביעי (2015) - בתפקיד: מאסטר גרגורי. הנסיך הקטן (2015, דיבוב) - בתפקיד: השכן הטייס. באש ובמים (2016) - בתפקיד: מרקוס. קינגסמן: מעגל הזהב (2017) - בתפקיד: שמפיין "צ'אמפ". רק האמיצים (2017) - בתפקיד: דוויין סטיינבריק. הנער היחיד בניו יורק (2017) - בתפקיד: ג'ררלד. זמנים קשוחים באל רויאל (אנ')‏ (2018) - בתפקיד: דניאל פלין. שנת הכלב (2009) - סרט טלוויזיה של HBO בתפקיד: ג'ונתן "ג'ו" כץ. הזקן (אנ') (2022–הווה) - בתפקיד: דן צ'ייס, סוכן CIA לשעבר שפעל באפגניסטן על פי מדיניות שקבע לעצמו ואחרי 30 שנה נמצא במרכזה של מערבולת מדינית. אתר האינטרנט הרשמי של ג'ף ברידג'ס ג'ף ברידג'ס, ברשת החברתית פייסבוק ג'ף ברידג'ס, ברשת החברתית אקס (טוויטר) ג'ף ברידג'ס, ברשת החברתית אינסטגרם ג'ף ברידג'ס, ברשת החברתית Goodreads ג'ף ברידג'ס, במסד הנתונים הקולנועיים IMDb (באנגלית) ג'ף ברידג'ס, באתר "אידיבי", מאגר הידע העברי לקולנוע ישראלי ועולמי ג'ף ברידג'ס, באתר AllMovie (באנגלית) ג'ף ברידג'ס, באתר Rotten Tomatoes (באנגלית) ג'ף ברידג'ס, באתר Box Office Mojo (באנגלית) ג'ף ברידג'ס, במסד הנתונים הקולנועיים KinoPoisk (ברוסית) ג'ף ברידג'ס, באתר AllMusic (באנגלית) ג'ף ברידג'ס, באתר MusicBrainz (באנגלית) ג'ף ברידג'ס, באתר Discogs (באנגלית) ג'ף ברידג'ס, באתר Songkick (באנגלית) ג'ף ברידג'ס, באתר Genius ג'ף ברידג'ס, באתר בילבורד (באנגלית) "פסטיבל כאן": תוכנית רדיו המוקדשת לניתוח הסרט "ביג לבובסקי", בהגשת דני מוג'ה ויונתן גת אורי קליין, עכבר העיר אונליין, ג'ורג' קלוני וג'ף ברידג'ס: ראש בראש באוסקר 2010, באתר הארץ, 12 בפברואר 2010 אמיר קמינר, לב אמיץ, באתר ynet, 16 בפברואר 2011 גיא נתיב, עכבר העיר אונליין, ג'ף ברידג'ס: "לפעמים נמאס לי לבדר אנשים אחרים", באתר הארץ, 19 בפברואר 2011 אמיר בוגן, ה-Dude שהפך לדוֹד: מה קרה לג'ף ברידג'ס?, באתר ynet, 22 באוגוסט 2014 ג'ף ברידג'ס, באתר אנציקלופדיה בריטניקה (באנגלית) סוכנויות הידיעות, ‏שחקן הקולנוע ג'ף ברידג'ס חושף: "חליתי בלימפומה, זו מחלה רצינית", באתר מעריב אונליין, 20 באוקטובר 2020 100 Essential Male Film Performances: Jeff Bridges, Fearless, באתר PopMatters "אווטאר" זכה בגלובוס הזהב, באתר ynet, 18 בינואר 2010